B. Bugár, podpredseda NR SR: (2005-06-30):
M. Vajda, poslanec: Ďakujem za slovo, pán predsedajúci. Vážené kolegyne, vážení kolegovia, podľa § 129 zákona Národnej rady o rokovacom poriadku interpelujem ministra pôdohospodárstva Slovenskej republiky pána Zsolta Simona. Vážený pán minister, Beša je malá obec v okrese Michalovce, kde pôsobí poľovnícke združenie ERENA. Má 23 členov a dosiaľ v tejto lokalite malo revír s výmerou 3 140 ha, o ktoré sa združenie vždy vzorne staralo a čestne vyhlasujem, že si ctili zákony, dodržiavali plány lovu a vzorne sa starali o zver. Dlhodobo dosahovali nadpriemerné výsledky a posledné štyri roky boli vyhlásení ako najlepšie poľovnícke združenie v okrese. Sú to výsledky dlhodobej cieľavedomej práce členov združenia. Patričnú pozornosť venujú aj výchove dorastu a družstvo mladých poľovníkov sa v roku 2004 umiestnilo v celoslovenskej súťaži na druhom mieste. 16. januára 2005 im skončila zmluva o prenájme revíru. Z toho dôvodu včas pripravili aj podali žiadosť na obvodný lesný úrad o uznanie revíru, aby mohli uzavrieť nájomné zmluvy s vlastníkmi pôdy. Prácne zabezpečili doklady preukazujúce vlastníctvo k pôde a v žiadosti o uznanie revíru verifikovali vyše 900 ha pôdy s tým, že zvyšok revíru žiadali pričleniť. Hranice revíru prísne rešpektovali. Všetko bolo na dobrej ceste, kým starosta obce Beša pán Titka spolu so starostom obce Veľké Raškovce pánom Jakabom a občanom obce Oborín pánom Rezešom vytvorili nové združenie s názvom KOJONA. Žiadali taktiež uznanie revíru s výmerou asi 1 800 ha, čo zákon pripúšťa. Uvedeným pánom bolo ponúknuté členstvo v združení so zreteľom na zachovanie pôvodných hraníc revíru. Ponuku neprijali. Nasledovali správne konania o žiadostiach. Správny orgán poskytol protistrane dvakrát lehotu po tridsať dní, aby v týchto lehotách verifikovali výmeru najmenej 500 ha od vlastníkov pôdy. Čo je tá najmenšia možná výmera, ktorú žiadatelia mali preukázať priamo s podanou žiadosťou. Keďže obe tieto lehoty nesplnili a potrebnú výmeru nepreukázali, správny orgán konanie o uznanie revíru protistrane zastavil. Lenže do konania osobnou návštevou dňa 8. apríla 2005 na Obvodnom lesnom úrade v Michalovciach ste zasiahli osobne vy, pán minister. Protiprávne ste požadovali, aby tento orgán porušil zákon a žiadosti vyššie uvedeným vyhovel. Takže môžem smelo konštatovať, že ste zneužili svoje postavenie ministra. Na tej skutočnosti, že nebola verifikovaná zákonom predpísaná 500 ha výmera, sa však nič nemohlo zmeniť a rozhodnutie sa stalo právoplatným. Načo by bola protistrana oslovovala drobných vlastníkov, preukázala ich vlastnícke právo a cestovala po Slovensku zabezpečiť ich podpisy, keď cieľ mohli dosiahnuť aj iným spôsobom? Dňa 3. februára 2005 bola vyhotovená a 8. marca 2005 bola podpísaná zmluva o nájme medzi Slovenským pozemkovým fondom a zástupcom nového poľovného združenia OVRB Oborín. Zmluva bola zaregistrovaná na obvodnom lesnom úrade 4. apríla. Na celom Slovensku je prax, že v prípade záujmu viacerých vlastníkov o ten istý revír sa postupuje tak, že Slovenský pozemkový fond a štátne lesy uzatvárajú nájomnú zmluvu s tým vlastníkom, ktorý verifikuje najväčšiu výmeru konkrétneho revíru. V tomto prípade združenie ERENA verifikoval asi 900 ha a OVRB len 390 ha. Zásady sú zrejme na to, aby sa porušovali. Keďže žiadateľ okolo združenia OVRB Oborín neuspel so žiadosťou o uznanie revíru, tak využil svoje mocenské postavenie v Slovenskom pozemkovom fonde, ako aj v Lesoch Slovenskej republiky za vášho aktívneho prispenia, pán minister. Nájomná zmluva sa teda neuzavrela s väčšinovým žiadateľom, ale s menšinovým. Citovaná zmluva je toho jasným dôkazom. Slovenský pozemkový fond, združenie ERENA spravuje výmeru 890 ha a Lesy Slovenskej republiky 309 ha. OVRB Oborín sa tak stane väčšinovým nájomcom vďaka politickému a mocenskému požehnaniu. Pýtam sa, pán minister, prečo nebolo vyhovené väčšinovému žiadateľovi? Pred zákonom by  mali byť všetci rovní, a teda aj v tomto prípade. Verím, že sa touto záležitosťou budete zaoberať s patričnou pozornosťou, a žiadam vás, aby ste ma informovali o výsledku písomne. Ďakujem za pozornosť.